গার্গী বাচক্নবী
গার্গী বাচকন্বী (ইংরেজি: Gargi Vachaknavi) খ্রিষ্টপূর্ব আনুমানিক ৯ম থেকে ৭ম শতকের মধ্যে জন্ম নেওয়া একজন প্রাচীন ভারতীয় দার্শনিক ছিলেন। বৈদিক সাহিত্যে তাকে একজন মহান প্রাকৃতিক দার্শনিক হিসাবে সন্মানিত করা হয়। বেদের প্রসিদ্ধ ব্যাখ্যাকারক ও ব্রহ্মবিদ্যার জ্ঞান থাকা ব্যক্তি হিসাবে তাকে ব্রহ্মবাদিনী বলেও ডাকা হত বলে জানা যায়। বৃহদারণ্যক উপনিষদের ষষ্ঠ ও অষ্টম ব্রহ্মণম মতে বিদেহর রাজা জনক কর্তৃক আয়োজিত এক দার্শনিক তর্ক ব্রহ্মযজ্ঞে অংশগ্রহণকারী হিসাবে তার নামের বিশিষ্ট উল্লেখ পাওয়া যায়। তিনি এই ব্রহ্মযজ্ঞে আত্মা বিষয়ে জটিল প্রশ্নে ঋষি যাজ্ঞবল্ক্যকে প্রত্যাহ্বান জানিয়েছিলেন। তিনি ঋগ্বেদের বহু শ্লোক রচনা করেছিলেন। ব্যক্তিজীবনে তিনি ব্রহ্মচর্য পালন করেছিলেন। গর্গ ঋষির (খ্রিস্টপূর্ব ৮০০-৫০০) বংশধর বাচকন্ব ঋষির কন্যা গার্গীর নাম রাখা হয়েছিল তার পিতামহ ও ঋষি গর্গের নাম অনুসারে।